聞子由瘦
作者：蘇軾
朝代：宋

paragraphs: 五日一見花豬肉，十日一遇黄雞粥。
土人頓頓食藷芋，薦以薰鼠燒蝙蝠。
舊聞蜜唧嘗嘔吐，稍近蝦蟆緣習俗。
十年京國厭肥羜，日日烝花壓紅玉。
從來此腹負將軍，今者固宜安脫粟。
人言天下無正味，蝍蛆未遽賢麋鹿。
海康別駕復何爲，帽寬带落驚童僕。
相看會作兩臞仙，還鄉定可騎黄鵠。